Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1453/2001 περί ειδικών μέτρων, όσον αφορά ορισμένα γεωργικά προϊόντα, υπέρ των Αζορών και της Μαδέρας και για την κατάργηση του κανονισμού (ΕΟΚ) αριθ. 1600/92 (POSEIMA) σχετικά με την εφαρμογή της συμπληρωματικής εισφοράς στον τομέα του γάλακτος και των γαλακτοκομικών προϊόντων των Αζορών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η παραγωγή γάλακτος αποτελεί τη βασική μορφή γεωργικής δραστηριότητας στο αρχιπέλαγος των Αζορών. Ο τομέας του γάλακτος παρέχει ασφάλεια εισοδήματος και παράλληλα είναι δύσκολο να βρεθούν σε σύντομο χρονικό διάστημα εναλλακτικές λύσεις για τη δραστηριότητα αυτή. Το επίπεδο παραγωγής ανερχόταν σε 500 000 τόνους ήδη κατά την περίοδο 1999/2000, ενώ κατά την περίοδο 2002/03 έφθασε στους 522 500 τόνους.

Η ενδεχόμενη υπέρβαση του επιπέδου αυτού θα συνεπαγόταν τη διατάραξη της εν γένει ισορροπίας των γεωργικών αγορών του Αρχιπελάγους των Αζορών καθώς και της προστασίας του περιβάλλοντος. Ως εκ τούτου, πρέπει να σταθεροποιηθεί η εν λόγω παραγωγή και οι ενδιαφερόμενοι παραγωγοί να μπορέσουν να προσαρμοσθούν στη λειτουργία του καθεστώτος των ποσοστώσεων.

Κατά την περίοδο 2002/03, για τους παραγωγούς που είναι εγκατεστημένοι στις Αζόρες ισχύει ποσόστωση ύψους 450 000 περίπου τόνων. Στο πλαίσιο της πολιτικής συμφωνίας που επιτεύχθηκε στο Λουξεμβούργο στις 26 Ιουνίου 2003, αποφασίσθηκε να παρασχεθεί στους εν λόγω παραγωγούς συμπληρωματική ποσόστωση ύψους 50 000 τόνων, αρχίζοντας από την περίοδο 2005/06, στα πλαίσια του καθεστώτος των ποσοστώσεων, το οποίο παρατάθηκε έως την περίοδο 2014/15.

Ως εκ τούτου, ο στόχος παραγωγής που ορίσθηκε για τους παραγωγούς των Αζορών ανέρχεται σε 500 000 τόνους. Ωστόσο, για να μπορέσουν να προσαρμοσθούν οι οικείοι παραγωγοί, χρειάζονται μια μακρύτερη περίοδο προσαρμογής.

Το ειδικό μέτρο που προβλέπεται όσον αφορά το άρθρο 23 του κανονισμού (EΚ) αριθ. 1453/2001 του Συμβουλίου ("καθεστώς POSEIMA") μπορεί να ανταποκριθεί στον ανωτέρω στόχο.

Η υπόψη παράταση εντάσσεται στο πλαίσιο της πολιτικής συμφωνίας του Ιουνίου 2003, με την οποία αποφασίσθηκε η παράταση της εφαρμογής του εν λόγω μέτρου έως την περίοδο 2004/05 ενώ παράλληλα προβλέφθηκε προοδευτική μείωση.

Προκειμένου να περιορισθεί ο αντίκτυπος των ανωτέρω, προτείνεται η παράταση του ειδικού μέτρου.

Το θέμα θα συζητηθεί στα πλαίσια του προσεχούς Ευρωπαϊκού Συμβουλίου στις 16 και 17 Οκτωβρίου 2003, το οποίο αναμένεται ότι θα εγκρίνει την παράταση του υπόψη καθεστώτος παρέκκλισης υπέρ των παραγωγών των Αζορών.

Η παρούσα πρόταση είναι σύμφωνη με το πνεύμα των προεκτεθέντων προσανατολισμών.

2003/0244 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1453/2001 περί ειδικών μέτρων, όσον αφορά ορισμένα γεωργικά προϊόντα, υπέρ των Αζορών και της Μαδέρας και για την κατάργηση του κανονισμού (ΕΟΚ) αριθ. 1600/92 (POSEIMA) σχετικά με την εφαρμογή της συμπληρωματικής εισφοράς στον τομέα του γάλακτος και των γαλακτοκομικών προϊόντων των Αζορών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 299, παράγραφος 2,

την πρόταση της Επιτροπής [1],

[1] ΕΕ C ... της ...., σ. ...

τη γνώμη του Ευρωπαϊκού Κοινοβουλίου [2],

[2] ΕΕ C ... της ...., σ. ...

Εκτιμώντας τα εξής:

(1) Με το άρθρο 23 του κανονισμού (EΚ) αριθ. 1453/2001 του Συμβουλίου [3] θεσπίσθηκε για διάστημα τεσσάρων περιόδων και με έναρξη την περίοδο 1999/2000 παρέκκλιση από ορισμένες διατάξεις του κανονισμού (EΟΚ) αριθ. 3950/92 του Συμβουλίου της 28ης Δεκεμβρίου 1992 για τη θέσπιση συμπληρωματικής εισφοράς στον τομέα του γάλακτος και των γαλακτοκομικών προϊόντων [4] όσον αφορά τις Αζόρες. Με τον κανονισμό (EΚ) αριθ. .../2003 σχετικά με τη θέσπιση κοινών κανόνων για τα καθεστώτα άμεσης στήριξης στο πλαίσιο της κοινής γεωργικής πολιτικής και με τη θέσπιση καθεστώτων στήριξης των παραγωγών [5] τροποποιήθηκε το άρθρο 23 του κανονισμού (EΚ) αριθ. 1453/2001 ώστε να παραταθεί το υπόψη διάστημα σε έξι περιόδους ενώ καθορίσθηκαν τα ποσά για την εν λόγω παράταση.

[3] ΕΕ L 198 της 21.7.2001, σ. 26. Κανονισμός όπως τροποποιήθηκε τελευταία από τον κανονισμό (EΚ) αριθ. .../2003 σχετικά με τη θέσπιση κοινών κανόνων για τα καθεστώτα άμεσης στήριξης στο πλαίσιο της κοινής γεωργικής πολιτικής και με τη θέσπιση καθεστώτων στήριξης των παραγωγών (δεν έχει δημοσιευθεί ακόμη στην ΕΕ).

[4] EΕ L 405 της 31.12.1992, σ. 1. Κανονισμός όπως τροποποιήθηκε τελευταία από τον κανονισμό (EΚ) αριθ. .../2003.

[5] Δεν έχει δημοσιευθεί ακόμη στην ΕΕ.

(2) Ωστόσο, δεν έχει επιτευχθεί ακόμη η αναδιάρθρωση του τομέα του γάλακτος στις Αζόρες. Προκειμένου να ληφθεί υπόψη η σημασία της παραγωγής γάλακτος για τις Αζόρες, σε συνδυασμό με άλλα μειονεκτήματα λόγω του απομακρυσμένου χαρακτήρα τους και της έλλειψης βιώσιμης εναλλακτικής παραγωγής, πρέπει να παραταθεί το συναφές διάστημα και να καθορισθούν τα ποσά για την εν λόγω περαιτέρω παράταση.

(3) Το παρόν μέτρο αφορά αποκλειστικά τους παραγωγούς γάλακτος των Αζορών. Κατά τη διάρκεια εφαρμογής του, το εν λόγω μέτρο αναμένεται ότι θα συμβάλει στη συνέχιση της αναδιάρθρωσης του τομέα στις Αζόρες χωρίς να υπάρξει αντίκτυπος στην αγορά γάλακτος και χωρίς να επηρεασθεί ουσιαστικά η ορθή λειτουργία του καθεστώτος εισφορών τόσο στα πλαίσια της Πορτογαλίας όσο και σε κοινοτικό επίπεδο.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 23 του κανονισμού (EΚ) αριθ. 1453/2001 αντικαθίσταται από τα εξής:

"Άρθρο 23

1. Από την περίοδο 1999/2000, με σκοπό την κατανομή της συμπληρωματικής εισφοράς μεταξύ των παραγωγών που αναφέρονται στο άρθρο 2, παράγραφος 1, δεύτερη φράση του κανονισμού (ΕΟΚ) αριθ. 3950/92, θεωρούνται ότι συνέβαλαν στην υπέρβαση μόνο οι παραγωγοί, όπως ορίζονται στο άρθρο 9, στοιχείο γ) του ανωτέρω κανονισμού, οι οποίοι είναι εγκατεστημένοι και αναπτύσσουν δραστηριότητα στις Αζόρες και θέτουν σε εμπορία ποσότητες που υπερβαίνουν την ποσότητα αναφοράς τους, προσαυξημένη κατά το ποσοστό που καθορίζεται σύμφωνα με την παρούσα παράγραφο, τρίτο εδάφιο.

Η συμπληρωματική εισφορά οφείλεται για τις ποσότητες που υπερβαίνουν την ποσότητα αναφοράς προσαυξημένη κατά τον τρόπο αυτό μετά την ανακατανομή, μεταξύ των παραγωγών που αναφέρονται στο πρώτο εδάφιο και ανάλογα με την ποσότητα αναφοράς που ο καθένας από τους παραγωγούς αυτούς διαθέτει, των ποσοτήτων που ευρίσκονται εντός του ορίου που προκύπτει από την προσαύξηση αυτή και δεν έχουν χρησιμοποιηθεί.

Το ποσοστό του πρώτου εδαφίου προκύπτει από τη σχέση μεταξύ της ποσότητας των 73 000 τόνων για το διάστημα 1999/2000 έως 2004/05 και των 23 000 τόνων από την περίοδο 2005/06 αντίστοιχα, και του αθροίσματος των ποσοτήτων αναφοράς, που ήταν διαθέσιμες σε κάθε αγροτική εκμετάλλευση στις 31 Μαρτίου 2000. Εφαρμόζεται για κάθε παραγωγό μόνο στις ποσότητες αναφοράς που διέθετε στις 31 Μαρτίου 2000.

2. Οι ποσότητες γάλακτος ή ισοδυνάμου σε γάλα που αποτελούν αντικείμενο εμπορίας και υπερβαίνουν τις ποσότητες αναφοράς, αλλά τηρούν όμως το ποσοστό της παραγράφου 1 του παρόντος άρθρου, μετά την ανακατανομή που προβλέπεται στην εν λόγω παράγραφο, δεν λαμβάνονται υπόψη κατά τη διαπίστωση τυχόν υπέρβασης της Πορτογαλίας, υπολογιζόμενης σύμφωνα με το άρθρο 2, παράγραφος 1, πρώτη φράση του κανονισμού (ΕΟΚ) αριθ. 3950/92.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Απριλίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>